סרט מומלץ בפסטיבל הקולנוע היהודי ה- 18, סינמטק ירושלים (24-29 לדצמבר, 2016).

רעיה מורג

"גן עדן", המושג שנבחר על ידי הבמאי הרוסי הנודע אנדריי קונצ'לובסקי להוות את הכותרת לסרטו המופתי (רוסיה-גרמניה, 2016), מתייחס, כפי שאומר מפקד מחנה הריכוז, לחזון הנאצי לגבי הרייך השלישי. אלא, שהצופה בסרט, שעליו קיבל קונצ'לובסקי (שהיה גם שותף לכתיבת התסריט) את פרס הבימוי בפסטיבל ונציה האחרון, נתבע להרגיש בעיקר את הגיהינום. קונצ'לובסקי מצטרף לאותם יוצרים בקולנוע האירופי של העת האחרונה שהצליחו ליצור שפה קולנועית חדשה לייצוג השואה לא רק בגלל דחף דוריי או בזכות יכולתם האמנותית, אלא גם בשל היותם מוּנעים על ידי הדחיפות של תום עידן העדות.

"רשע קיצוני", סרטו הדוקומנטרי של סטפן רוזוויצקי (גרמניה-אוסטריה, 2013), למשל, עשה זאת באמצעות עירוב בין ציטוטים מקוריים ממכתביהם ומיומניהם של האַיְינְזַצְגְרוּפֶּן, המושמעים בקולם של שחקנים גרמניים, לבין הצגת התובנות המרכזיות שהתגבשו במחקר במהלך 70 השנה האחרונות; ו"הבן של שאול", סרטו העלילתי של לאסלו נמש (הונגריה, 2015), תיאר את אושוויץ-בירקנאו על ידי הצגת נקודת המבט של אסיר מהזונדרקומנדו וסאונד רב-שכבתי קקופוני מעורר פלצות. ההמצאתיות של קונצ'לובסקי מחברת בין זו של רוזוויצקי לזו של נמש. יותר מכול, היא נעוצה במבנה הסרט "גן עדן", המשלב בין סצנות ריאליסטיות מחיי שלוש דמויות לבין עדויותיהן על האירועים, הנמסרות לנמען לא ידוע, ולצופה, במבט ישיר למצלמה, כשהן ישובות ליד שולחן; ולבושות, כל אחת בתורה, בבגד דומה, מאריג רך, היוצר את הרושם שהן נמצאות באותו חלל. ככל שהעלילה, המגוללת את ההצטלבות בחיי שלושתן, מתקדמת, הצופה מצוי יותר ויותר באי-ודאות לגבי מתן העדויות הללו. קונצ'לובסקי שובר את ההתפתחות הלינארית, מערבב את הזמנים, וכך שואל אותנו שוב ושוב מיהו הנמען, מי אנחנו. אי ודאות זו, והרפלקציה של העדות האישית על התפתחות האירועים ההיסטוריים, משמרות רמה מטא-שפתית אשר מצריכה את הצופה להתעמת ללא הרף עם מה שנמסר לו ועם עצמו.

לידיו של ג'ול, שוטר צרפתי בפריז ב- 1942, המשתף פעולה עם הנאצים, נמסרת אולגה מהגרת רוסיה ממוצא אריסטוקרטי, חברה ברזיסטנס הצרפתי. אולגה נשלחת למחנה ריכוז מפני שהחביאה שני ילדים יהודים. שם, היא פוגשת בהלמוט, קצין ס.ס. בכיר, שהיה מאוהב בה בעבר. היחסים בין אולגה לבין ג'ול ולהלמוט, ונקודות המבט השונות שלהם על המתרחש, מוצגים, אפוא, הן ברמת העלילה והן ברמת העדויות האישיות. במלים אחרות, הצופה נתבע לעמת ולחבר בין העדות של משתף הפעולה, הקורבן והכובש הנאצי הן לגבי זוועת השואה והן לגבי היחסים האישיים, הרומנטיים-לכאורה והמיניים-הישרדותיים-סדיסטיים, המתפתחים בין שלושתם.

עדותו האחרונה של ג'ול חושפת, מחדש, את צרות המוחין של משתף הפעולה בעוד זו של הלמוט מוליכה אותנו מחדש אל עולמו של מי שחלוק הקטיפה המפוספס שלו הוא רק בבחינת תזכורת טרגית ללבוש הפסים בחצר שמחוץ לחדרו במחנה. גם לאחר מותו, הלמוט אומר: "אני לא צריך להצדיק אף אחד ממעשיי. אני מקבל את המוות כשראשי זקוף ובלבי תקווה...על הפלנטה שלנו יזרח ללא ספק עידן גדול, שהיינו הראשונים לבנות את יסודותיו. ...הבה נברך את גן העדן הגרמני... החזון שלנו מושלם. לא הצלחנו, מפני שהאנושות עדיין אינה מוכנה לשלמות ..."

בניגוד אליהם, מוצגת העדות האחרונה של אולגה כטרנספורמציה אישית, המחייבת באופן עמוק גם את הצופה. עם התבוסה הנאצית ופינוי המחנה, אולגה מחליטה ברגע האחרון לוותר על ההצעה של הלמוט להצטרף אליו ולצאת מהגיהינום לשווייץ. הבחירה שלה לתת את מקומה לרוזה היהודייה על מנת שזו תציל גם את שני הילדים היהודים שצמודים אליה, וללכת להשמדה, שוברת את האובססיה של המקרבן לקורבן. יחד עם זאת, היא גם בוחרת בחירה שמשמעותה האקזיסטנציאליסטית דומה לזו שבחר בה גיבור סרטו הנודע של ג'וזף לוסי "מר קליין" (צרפת-איטליה, 1976), בו, בסצנת הסיום, לאחר שנואש מלהוכיח שהוא סוחר אמנות ושאינו יהודי למרות שמו, מר קליין (בגילומו של אלן דילון), בוחר לעלות לרכבת המוות. הסרט של לוסי הציג את התובנה הזהותית של קליין לגבי אי האפשרות להבחין הבחנה גזענית בין העמים, ובכך פילס את הדרך לזו של אולגה, שעדותה האחרונה, פוסט-מורטם, על משמעות הרוע, הטוב, התקווה והאהבה, מנוסחת במילותיו של ויקטור פרנקל.

נראה, כי נקודת המבט של אסירה לא יהודייה, חברת הרזיסטנס, על מחנה הריכוז, מוכרת יותר באמצעות הכתיבה המופלאה של שרלוט דלבו על חוויותיה באושוויץ מאשר באמצעות הקולנוע. דווקא משום כך, דמותה של אולגה, בגילומה של השחקנית הנפלאה ג'וליה ויסוצסקאיה (שהיא גם אשתו של הבמאי), היא כה ייחודית. הצילום של אלכסנדר סימונוב בשחור-לבן לא בוהק, אנטי-ספקטקולרי, והשילוב של חומרים דוקומנטריים, כמו חלקים מנאומיו של גבלס, הופכים את "גן עדן" ליצירה חשובה ומרתקת מבחינת התובנות שהיא מציעה לצופה, הן הישראלי והן זה הגלובלי.